To kvinner fra Nepal skal ha passet barna og vasket huset

Skal ha gitt åpenbart villedende opplysninger i utlendingssak

POLITIANSATT: Den tiltalte kvinnen som jobbet som overbetjent i Politiets utlendingsenhet. Foto:Helge Mikalsen,VG

Kvinnelig politioverbetjent tiltalt: - Skal ha brukt ulovlig arbeidskraft

På jobben var den kvinnelige politioverbetjenten et forbilde i norsk politi. Hjemme skal politikvinnen ha hatt to nepalske kvinner i ulovlig arbeid.

Oppdatert 16. september 2014

Artikkelen er over seks år gammel

De to kvinnene skal ha passet barna og gjort husarbeid – selv om de manglet arbeidstillatelse.

Nå er den kvinnelige politibetjenten i Politiets utlendingsenhet tiltalt for ulovlig bruk av en utlendings arbeidskraft som ikke har nødvendig tillatelse etter loven.







Mister retten til å jobbe i politiet

Tiltalen mot politikvinnen er tatt ut av sjefen for Spesialenheten for politisaker, Jan Egil Presthus. Han har tatt forbehold om at det også kan bli lagt ned påstand om at politikvinnen fratas stillingen i politiet, eller for fremtiden fratas retten til å ha stilling i politiet.

Politioverbetjenten har i flere år jobbet i Politiets utlendingsenhet (PU), som har ansvaret for pågripelser og uttransporteringer av personer som har fått avslag på asylsøknad eller som oppholder seg ulovlig i landet.

Politioverbetjenten er også tiltalt for å ha gitt vesentlig uriktige eller åpenbart villedende opplysninger i en sak etter loven.

Politiet mener også hun har gjort søk i politiets registre uten at det kan knyttes til jobben som politikvinne.

Gikk bort fra menneskehandel

Den 3. januar 2013 ved Bærum politistasjon, Kjørboveien 33, Sandvika, i anledning søknad om oppholdstillatelse ved familiegjenforening, oppga hun til saksbehandler ved Utlendingsseksjonen, Asker og Bærum politidistrikt, at hun bodde sammen med en mann som var registrert som hennes ektefelle, til tross for at dette ikke var tilfelle.

Saken ble rullet opp av politiet i Asker og Bærum politidistrikt vinteren 2013. Politiet hadde allerede da fått rettens kjennelse til å foreta en hemmelig ransaking av hjemmet til den siktede. Innledningsvis var den tiltalte politioverbetjenten tiltalt for menneskehandel, noe som ikke holdt helt frem til tiltale.

Forsvarer: – Nederlag for Spesialenheten

Kvinnens forsvarer, Mette Yvonne Larsen, sier saken er et nederlag for Spesialenheten.

PÅKJENNING: - Etterforskningen har vært en enorm påkjenning for min klient, sier forsvarer Mette Yvonne Larsen. Foto:Frode Hansen,

– Siktelsen for menneskehandel har vært svært ødeleggende for min klients helse og for hennes arbeid i politiet. Det er en lettelse for henne at Spesialenheten ikke lenger mistenker henne for det, men saksbehandlingstiden for å komme dit har vært ekstremt lang, sier Larsen.

Hun peker på at det har tatt spesialenheten halvannet år å komme opp med en tiltale som åpenbart må være et knusende nederlag for enheten.

– De gikk høyt ut på banen og siktet henne for falsk forklaring, og for tre tilfeller av menneskehandel. Dette forholdet har hun sittet i varetekt for. Senere har man lett med lys og lykte for å få noe på henne, når ingen av sakene har ført fram. Det ender opp med noen poster som i utgangspunktet er bøteforhold, sier Larsen.

- Jeg reagerer sterkt på at de har holdt henne på pinebenken i halvannet år, uten å varsle om at siktelsen for menneskehandel var frafalt, samtidig som de såkalte ofrene har forlatt landet, noe som åpenbart tydet på at Spesialenheten ikke trodde de hadde en sak, sier Larsen.

Publisert: 16.09.14 kl. 15:19 Oppdatert: 16.09.14 kl. 15:37